- De unge er typisk dem, der låner far eller mors bil og kommer ind fra motorvejen og så lige skal "prøve den af" på en lang strækning. For to år siden fik politiet mulighed for at beslaglægge og også bortauktionere biler, som blev brugt til vanvidskørsel. Nu er det opgjort, hvor mange biler politiet har nuppet og parkeret i en hemmelig garage. Ifølge Rigspolitiet er der beslaglagt næsten 2000 biler - 1902 for at være præcis, siden marts 2021. Og i Nordjylland har næsten 200 fået taget bilen. - Vanvidskørsel er foragt for vores fællesskab og menneskers liv, lyder den kradse kritik fra justitsminister Peter Hummelgaard (S). Se tidligere indslag om vanvidsbilisme fra TV2 Nord nederst. På de nordjyske veje er det politikommissær Jess Falberg, leder af operativ færdsel hos Nordjyllands Politi, der har overblikket. - Selvfølgelig er det vanvittigt farligt, siger han og giver eksemplet med de unge, der - enten med eller uden tilladelse - har nuppet bilnøglerne til mor og fars store bil. Og det er særligt omkring afkørslerne til de større byer, at foden ligger for tungt på højre pedal. - Jeg kan godt se, at kommer du til Aalborg, hvor motorvejen nærmest slutter inde i byen, er der eksempelvis et fint lige stykke vej. Sådan noget er der mange der fristes af, siger Jess Falberg. Vigtig nuance Men på trods af han og kollegerne har taget både bil og nøgler fra næsten 200, så er der nærmest ikke to sager, der er ens. Ifølge Nordjyllands Politis egen sagsoversigter er det nemlig i under 100 af tilfældene, hvor der er tale om konfiskering som følge af vanvidsbilisme. De 191 er således alle typer af konfiskering. - En konfiskation er ikke bare en konfiskation, siger Jess Falberg. - Der er også ofte folk, der kører uden kørekort – og sker det mere end tre gange, så vil det typisk være dem, vi konfiskerer bilen fra, forklarer han. Ifølge lovgivningen er spritkørsel med en promille over 2,0 vanvidskørsel. Det samme hvis du kører over 200 - eller dobbelt så hurtigt som du må på andre strækninger. Jess Falberg siger, at det særligt er de tørstige, som politiet tager bilen fra. -	Det mine kolleger siger er, at langt langt størstedelen af tilfældene er i forbindelse med sprit. Der er en overrepræsentation af de unge, der er villige til at køre spritkørsel. Men om det er dem, der har de store (hvor de kører over 2,0 promille, red.), har jeg mine tvivl om. Blandt de forskellige politikredse er den kedelige topscorer Midt- og Vestjyllands Politi. Her har 257 fået konfiskeret bilen.

Opsummering:
Der er dog en særlig ting at holde sig for øje, siger politiet.